钦定古今图书集成/明伦汇编/交谊典/第042卷 > 《与彭方伯凤仪》明·何乔新
## 钦定古今图书集成/明伦汇编/交谊典/第042卷 > 《与彭方伯凤仪》明·何乔新

去岁在晋阳，忽得邸报，乃知阁下转调贵州，心窃骇
之，道远莫究其由。近赴召至京，叩其所以，见士大夫
往往讥阁下为好名，仆窃以为不然。君子为其所当
为，初非为名也，但举世不为，而己独为之，众遂以为
好名尔。然好名何过哉？先哲有言：“求士于三代之上，
惟恐其好名；求士于三代之下，惟恐其不好名。”使世
之为士者皆知好名，又安肯叩稽匍匐于宦寺之前，
以求美官乎？田承君《责邹志完》有云：“愿君毋以此举
自满”，士之所当为者，未止此也。仆亦愿阁下弗避好
名之嫌，力行其当为者耳。举世不我知，安知百世之
下不有我知者乎？不可因此自沮也。仆年齿益长，旧
学日忘，与时俯仰，心窃不安，引身肥遁，势又未可。阁
下不忘久要，愿赐忠告，俾免天下后世之讥，实为至
幸。思南守蔡哲，仆之故人，望垂青庇，为感。